b'\n_START_ARTICLE_\nPeenem\xc3\xbcnde\n_START_PARAGRAPH_\nPeenem\xc3\xbcnde je vas na severozahodnem delu nem\xc5\xa1kega otoka Usedom, na najbolj vzhodnem delu nem\xc5\xa1ke obale Baltika. Vas je najbolj znana po tem, da je bil v njeni bli\xc5\xbeini med drugo svetovno vojno preskusni poligon za nem\xc5\xa1ko raketno oro\xc5\xbeje.\n_START_SECTION_\nZgodovina\n_START_PARAGRAPH_\nLeta 1937 je bil na oto\xc4\x8dku ustanovljen Heeresversuchsanstalt, kompleks objektov za razvoj in presku\xc5\xa1anje novih vrst razli\xc4\x8dnih raketnih sistemov in oro\xc5\xbeja. Kraj je bil idealen za presku\xc5\xa1anje vseh vrst raket, saj je njegova lokacija ob obali omogo\xc4\x8dala znanstvenikom nadzor nad testnimi objekti dale\xc4\x8d nad morje._NEWLINE_V bli\xc5\xbeini vasi je bilo postavljenih kar nekaj t. i. Pr\xc3\xbcfstandov, oziroma preskusnih izstrelitvenih plo\xc5\xa1\xc4\x8dadi, iz katerih so med drugim prvi\xc4\x8d testirali rakete V1 in V2._NEWLINE_Na otoku so bili nastanjeni tudi Poljski vojni ujetniki, ki so bili hkrati tudi delovna sila. Veliko teh ujetnikov je umrlo ob bombardiranju kompleksov, ki jih je proti koncu vojne izvajal britanski RAF. Tako je bil Peenem\xc3\xbcnde zaradi svoje pomembnosti kar nekajkrat tar\xc4\x8da zavezni\xc5\xa1kih bombnikov. Najbolj uni\xc4\x8dujo\xc4\x8d napad se je zgodil v no\xc4\x8di s 16. na 17. avgust 1943, ko je v operaciji Hydra 500 te\xc5\xbekih bombnikov RAF bombardiralo otok. Po uradnih nem\xc5\xa1kih podatkih naj bi v tem napadu umrlo 815 delavcev in vodja razvoja raketnih motorjev Walter Thiel. Ta napad je tudi pospe\xc5\xa1il umik vseh pomembnej\xc5\xa1ih razvojnih objektov pod zemljo._NEWLINE_Kljub obse\xc5\xbenim bombradiranjem pa zavezniki niso nikoli uspeli ustaviti raketnega programa v Peenem\xc3\xbcndeju.\n_START_SECTION_\nPovojna leta\n_START_PARAGRAPH_\nPeenem\xc3\xbcnde je po vojni spadal pod sovjetsko zasedbeno obmo\xc4\x8dje, v soglasju z zahodnimi zavezniki pa so Sovjeti objekte med letoma 1948 in 1961 razstrelili. Nedotaknjena sta ostala le elektrarna, ki je danes muzej, ter \xc5\xbeelezni\xc5\xa1ka postaja. Leta 1992 so v elektrarni odprli Zgodovinsko - tehni\xc4\x8dni informacijski center Peenem\xc3\xbcnde, ki prikazuje razvoj raket na otoku med letoma 1936 in 1945. V muzeju je na ogled tudi nekaj ohranjenih primerkov razli\xc4\x8dnega raketnega oro\xc5\xbeja in opreme.'